CHO พุ่งพรวดกว่า 14% ลุ้น Q4/60 พลิกมีกำไร
CHO พุ่งพรวดกว่า 14% ลุ้น Q4/60 พลิกมีกำไร ล่าสุด ณ เวลา 15.29 น. อยู่ที่ 2.02 บาท บวก 0.25 บาท หรือ 14.12% สูงสุดที่ 2.12 บาท ต่ำสุดที่ 1.78 บาท ด้วยมูลค่าซื้อขาย 191.25 ล้านบาท
8 ม.ค. 2561

ผู้สื่อข่าวรายงานว่า ราคาหุ้น บริษัท ช ทวี จำกัด (มหาชน) หรือ CHO ล่าสุด ณ เวลา 15.29 น. อยู่ที่ 2.02 บาท บวก 0.25 บาท หรือ 14.12% สูงสุดที่ 2.12 บาท ต่ำสุดที่ 1.78 บาท ด้วยมูลค่าซื้อขาย 191.25 ล้านบาท

โดย นายนิติธร ดีอำไพ รองประธานเจ้าหน้าที่บริหารการเงิน CHO เปิดเผยว่า บริษัทคาดว่าผลการดำเนินงานปี 61 จะพลิกกลับมามีกำไร ตามรายได้ที่คาดว่าจะแตะ 3,000 ล้านบาท เพิ่มขึ้นจากราว 1,500 ล้านบาทในปี 60 ตามปริมาณงานในมือ (backlog) เพิ่มขึ้น จากปัจจุบันมีอยู่ 2,300 ล้านบาท
ล่าสุดกลุ่มร่วมทำงาน SCN-CHO ซึ่งประกอบด้วยบริษัท และบริษัท สแกนอินเตอร์ จำกัด (มหาชน) หรือ SCN ได้งานจัดหารถโดยสารปรับอากาศใช้เชื้อเพลิงก๊าซธรรมชาติ (NGV) จำนวน 489 คัน รอบใหม่มูลค่า 4,261 ล้านบาท
โดยแบ่งเป็นวงเงินจัดหารถโดยสารปรับอากาศใช้ NGV จำนวน ประมาณ 1,891 ล้านบาท ซึ่งจะรับรู้ฝ่ายละครึ่งหนึ่งกับ SCN โดยจะส่งมอบในช่วงเดือน ม.ค.-พ.ค. 61 ส่วนที่เหลือเป็นวงเงินว่าจ้างซ่อมแซมและบำรุงรักษาตลอดระยะเวลา 10  ปี จำนวน 2,370 ล้านบาท
นอกจากนี้รายได้ในปีหน้ายังจะมาจากงานสัญญาเช่าระบบบัตรโดยสารอิเล็กทรอนิกส์พร้อมอุปกรณ์ (E-Ticket) จำนวน 2,600 คัน จากทางองค์การขนส่งมวลชนกรุงเทพ (ขสมก.) มูลค่าโครงการ 1,665 ล้านบาทด้วย
อย่างไรก็ตามส่วนผลการดำเนินงานไตรมาส 4/60 คาดจะพลิกมีกำไรจากช่วงเดียวกันของปีที่แล้ว และแม้ในช่วงไตรมาส 3/60 บริษัทก็สามารถทำกำไรสุทธิได้แล้ว แต่ผลการดำเนินงานในช่วง 9 เดือนแรกของปีนี้ยังมีผลขาดทุนสุทธิ 41.29 ล้านบาท ทำให้คาดว่าทั้งปี 60 น่าจะยังมีผลการดำเนินงานขาดทุนอยู่